Document ID: 32007D0075

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
σχετικά με τη σύσταση ομάδας εμπειρογνωμόνων για τις τιμές μεταβίβασης
(2007/75/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Κοινότητας,
Εκτιμώντας τα ακόλουθα:
(1)
Στη μελέτη σχετικά με τη φορολογία των επιχειρήσεων στην εσωτερική αγορά (1) που καταρτίστηκε από τις υπηρεσίες της Επιτροπής, τονίστηκε η αυξανόμενη σημασία των φορολογικών προβλημάτων που προκαλούν οι τιμές μεταβίβασης στο πλαίσιο της εσωτερικής αγοράς.
(2)
Στην ανακοίνωσή της «Προς μια εσωτερική αγορά χωρίς φορολογικά εμπόδια - στρατηγική για την πρόβλεψη ενοποιημένης φορολογικής βάσης για τις δραστηριότητες των εταιρειών σε επίπεδο ΕΕ» (2) η Επιτροπή αναγνώρισε την ανάγκη της προσφυγής στις ειδικές γνώσεις των εμπειρογνωμόνων στον τομέα των τιμών μεταβίβασης.
(3)
Το 2002, συστάθηκε ανεπίσημα το «κοινό φόρουμ της ΕΕ για τον καθορισμό των τιμών μεταβίβασης».
(4)
Με τη σύσταση του «κοινού φόρουμ της ΕΕ για τον καθορισμό των τιμών μεταβίβασης» δημιουργήθηκε ένα χρήσιμο μέσο επικοινωνίας μεταξύ των κρατών μελών και του ιδιωτικού τομέα, που είχε ως αποτέλεσμα να προταθούν από την Επιτροπή δύο κώδικες δεοντολογίας, οι οποίοι υιοθετήθηκαν στη συνέχεια από τα κράτη μέλη στο Συμβούλιο.
(5)
Λαμβάνοντας υπόψη ότι τα αποτελέσματα του φόρουμ αυτού ήταν θετικά και ότι η ύπαρξη ενός τέτοιου φορέα εξακολουθεί να είναι απαραίτητη για την Επιτροπή, θα ήταν σκόπιμο να προσδιοριστούν με επίσημη πράξη οι διατάξεις που θα διέπουν τη συνέχιση των εργασιών του. Συνεπώς είναι απαραίτητο να συσταθεί μια ομάδα εμπειρογνωμόνων για τις τιμές μεταβίβασης και να προσδιοριστούν τα καθήκοντα και η διάρθρωσή της.
(6)
Η ομάδα εμπειρογνωμόνων για τις τιμές μεταβίβασης πρέπει να απαρτίζεται από εμπειρογνώμονες του δημοσίου και του ιδιωτικού τομέα όσον αφορά τις τιμές μεταβίβασης.
(7)
Η ομάδα εμπειρογνωμόνων για τις τιμές μεταβίβασης παρέχει στην Επιτροπή τη συνδρομή και τις συμβουλές της όσον αφορά φορολογικά θέματα που συνδέονται με τιμές μεταβίβασης.
(8)
Θα πρέπει να καθορισθούν κανόνες σχετικά με την δημοσιοποίηση πληροφοριών από τα μέλη της ομάδας, υπό την επιφύλαξη των κανόνων περί ασφάλειας που προσαρτήθηκαν στον εσωτερικό κανονισμό της Επιτροπής με την απόφαση 2001/844/ΕΚ, ΕΚΑΧ, Ευρατόμ (3).
(9)
Τα δεδομένα προσωπικού χαρακτήρα που αφορούν τα μέλη της ομάδας πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (4).
(10)
Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει εν ευθέτω χρόνω τη σκοπιμότητα παράτασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ομάδα εμπειρογνωμόνων για τις τιμές μεταβίβασης
Από 1ης Μαρτίου 2007 συγκροτείται ομάδα εμπειρογνωμόνων για τις τιμές μεταβίβασης, η οποία αναφέρεται στο εξής ως η «ομάδα».
Η ομάδα αυτή ονομάζεται «κοινό φόρουμ της ΕΕ για τον καθορισμό των τιμών μεταβίβασης».
Άρθρο 2
Καθήκοντα
Τα καθήκοντα της ομάδας είναι τα εξής:
-
να δημιουργήσει μια πλατφόρμα στην οποία οι φορολογικοί εμπειρογνώμονες των επιχειρήσεων και των εθνικών φορολογικών αρχών μπορούν να συζητούν τα προβλήματα που συνδέονται με τις τιμές μεταβίβασης τα οποία παρεμποδίζουν τις διασυνοριακές επιχειρηματικές δραστηριότητες εντός της Κοινότητας,
-
να συμβουλεύει την Επιτροπή σε φορολογικά θέματα που συνδέονται με τις τιμές μεταβίβασης,
-
να βοηθά την Επιτροπή στην εξεύρεση πρακτικών λύσεων, που συμβιβάζονται με τις κατευθυντήριες γραμμές του ΟΟΣΑ (5), προκειμένου να επιτευχθεί μια πιο ομοιόμορφη εφαρμογή των κανόνων σχετικά με τις τιμές μεταβίβασης εντός της Κοινότητας.
Άρθρο 3
Διαβούλευση
1. Η Επιτροπή μπορεί να συμβουλεύεται την ομάδα για κάθε ζήτημα που συνδέεται με τις τιμές μεταβίβασης.
2. Ο πρόεδρος της ομάδας δύναται να προτείνει στην Επιτροπή ότι είναι σκόπιμο να συμβουλευτεί την ομάδα σχετικά με κάποιο συγκεκριμένο θέμα.
Άρθρο 4
Σύνθεση - Διορισμός
1. Η ομάδα απαρτίζεται από 43 μέλη, κατ’ανώτατο όριο, με την ακόλουθη σύνθεση:
α)
έναν εκπρόσωπο από κάθε κράτος μέλος.
β)
μέχρι 15 εκπροσώπους από τον ιδιωτικό τομέα.
γ)
έναν πρόεδρο.
2. Τα μέλη που εκπροσωπούν τα κράτη μέλη διορίζονται από τις αρμόδιες εθνικές αρχές. Τα μέλη αυτά θα είναι δημόσιοι υπάλληλοι που ασχολούνται με θέματα καθορισμού τιμών μεταβίβασης.
3. Τα μέλη του ιδιωτικού τομέα διορίζονται από την Επιτροπή μεταξύ ειδικών που διαθέτουν πείρα και ικανότητες σε θέματα καθορισμού τιμών μεταβίβασης.
4. Οι υποψήφιοι που θεωρούνται κατάλληλοι να καταστούν μέλη αλλά δεν διορίζονται δύνανται να εγγραφούν σε εφεδρικό κατάλογο, τον οποίο μπορεί να χρησιμοποιεί η Επιτροπή για το διορισμό αντικαταστατών.
5. Τα μέλη του ιδιωτικού τομέα διορίζονται υπό την προσωπική τους ιδιότητα και παρέχουν συμβουλές στην Επιτροπή ανεξάρτητα από τυχόν εξωτερικές επιρροές.
6. Ενημερώνουν την Επιτροπή εν ευθέτω χρόνω σχετικά με οποιαδήποτε σύγκρουση συμφερόντων ενδέχεται να υπονομεύσει την αντικειμενικότητά τους.
7. Η Επιτροπή διορίζει επίσης ένα πρόεδρο.
8. Τα μέλη της ομάδας διορίζονται για διετή θητεία που μπορεί να ανανεωθεί. Τα μέλη ασκούν τα καθήκοντά τους μέχρι την αντικατάστασή τους ή τη λήξη της θητείας τους.
9. Τα μέλη της ομάδας μπορούν να αντικατασταθούν για την εναπομένουσα περίοδο της θητείας τους στις εξής περιπτώσεις:
(α)
όταν το μέλος παραιτείται·
(β)
όταν το μέλος δεν είναι πλέον σε θέση να συμβάλλει αποτελεσματικά στις εργασίες της ομάδας·
(γ)
όταν το μέλος δεν τηρεί το άρθρο 287 της συνθήκης·
(δ)
όταν, κατά παράβαση των διατάξεων της παραγράφου 5, το μέλος δεν ενεργεί ανεξάρτητα από εξωτερικές επιρροές·
(ε)
όταν, κατά παράβαση των διατάξεων της παραγράφου 6, το μέλος δεν ενημέρωσε την Επιτροπή εν ευθέτω χρόνω σχετικά με σύγκρουση συμφερόντων.
10. Τα ονόματα των μελών που διορίζονται υπό την προσωπική τους ιδιότητα δημοσιοποιούνται στον δικτυακό τόπο της ΓΔ TAXUD. Τα ονόματα των μελών συλλέγονται, υποβάλλονται σε επεξεργασία και δημοσιεύονται σύμφωνα με τις διατάξεις του κανονισμού (ΕΚ) αριθ. 45/2001.
Άρθρο 5
Λειτουργία
1. Σε συμφωνία με την Επιτροπή, είναι δυνατόν να συγκροτηθούν υποομάδες για την εξέταση επιμέρους ζητημάτων βάσει προδιαγραφών που ορίζει η ομάδα. Οι εν λόγω υποομάδες διαλύονται μετά την επίτευξη των στόχων τους.
2. Ο εκπρόσωπος της Επιτροπής μπορεί να ζητήσει από εμπειρογνώμονες ή παρατηρητές με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της ομάδας ή μιας υποομάδας, εφόσον η παρουσία τους κρίνεται σκόπιμη ή/και αναγκαία.
Ειδικότερα, εκπρόσωποι των υποψήφιων χωρών και της γραμματείας του ΟΟΣΑ μπορούν να προσκληθούν ως παρατηρητές.
3. Οι πληροφορίες που λαμβάνονται στο πλαίσιο της συμμετοχής στις εργασίες της ομάδας ή υποομάδας δεν δύνανται να δημοσιοποιηθούν εάν, κατά τη γνώμη της Επιτροπής, οι πληροφορίες αυτές αφορούν εμπιστευτικά θέματα.
4. Η ομάδα και οι υποομάδες της κατά κανόνα συνεδριάζουν στις εγκαταστάσεις της Επιτροπής και σύμφωνα με τις διαδικασίες και το χρονοδιάγραμμα που αυτή έχει ορίσει. Η Επιτροπή παρέχει γραμματειακές υπηρεσίες.
5. Στις συνεδριάσεις δύνανται να συμμετέχουν υπάλληλοι της Επιτροπής για τους οποίους οι εργασίες της ομάδας εργασίας παρουσιάζουν ενδιαφέρον.
6. Η ομάδα καταρτίζει τον εσωτερικό κανονισμό της με βάση τους πρότυπους διαδικαστικούς κανόνες οι οποίοι θεσπίστηκαν από την Επιτροπή.
7. Οι υπηρεσίες της Επιτροπής δύνανται να δημοσιεύουν, ή να κοινοποιούν στο Διαδίκτυο (6), στην αυθεντική γλώσσα του εκάστοτε εγγράφου, περιλήψεις, συμπεράσματα, ή επιμέρους συμπεράσματα ή έγγραφα εργασίας της ομάδας.
Άρθρο 6
Επιστροφή εξόδων
Η Επιτροπή επιστρέφει τα έξοδα ταξιδίου και, κατά περίπτωση, διαμονής των μελών, των εμπειρογνωμόνων και των παρατηρητών που συνδέονται με δραστηριότητες της ομάδας με βάση τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων.
Τα μέλη, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
Τα έξοδα συνεδριάσεων επιστρέφονται εντός των ορίων του ετήσιου προϋπολογισμού που διατίθεται στην ομάδα από τις αρμόδιες υπηρεσίες της Επιτροπής.
Άρθρο 7
Λήξη ισχύος
Η παρούσα απόφαση λήγει στις 31 Μαρτίου 2011.
Βρυξέλλες, 22 Δεκεμβρίου 2006.

Labels: 2
9